Diari Oficial de la Generalitat Valenciana


Sumari del DOGV 7917, del 15-11-2016 (2016/8534)

RESOLUCIÓ d'11 d'octubre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients número 130/15-EAE Turís i 193/15-EAE la Romana.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7917

Data del DOGV
:   15-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8534


Data del document
:   11-10-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'11 d'octubre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients número 130/15-EAE Turís i 193/15-EAE la Romana. [2016/8534]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedients 130/15-EAE Turís i 193/15-EAE la Romana.  
  
«Informe ambiental i territorial estratègic  
Expedient: 130/0464-MFV.  
Títol: Modificació puntual núm. 2/2013 de les NS de Turís.  
Promotor: Ajuntament de Turís.  
Autoritat substantiva: Ajuntament de Turís i Comissió Territorial d'Urbanisme.  
Localització: Turís (València).  
  
La Comissió d'Avaluació Ambiental, en sessió realitzada el 29 de setembre de 2016, va adoptar l'acord següent:  
Vista la proposta de l'informe ambiental i territorial estratègic de la modificació puntual núm. 2/2013 de les normes subsidiàries (NS) de Turís en els termes següent:  
  
El 18 de juny de 2015, ha tingut entrada en el Registre General de la Conselleria d'Infraestructures Territori i Medi Ambient, remesa per l'Ajuntament de Turís, sol·licitud d'inici d'avaluació ambiental i territorial estratègica en relació amb la modificació puntual núm. 2/2013 de les normes subsidiàries de planejament del municipi esmentat.  
  
  
1. Documentació presentada  
La sol·licitud d'inici s'acompanya, en format paper, de projecte de modificació puntual de les normes subsidiàries i informe jurídic sobre absència d'efectes ambientals (document inicial estratègic), amb el contingut previst en els apartats 50.1 i 50.2 de la LOTUP, per considerar l'òrgan promotor que resulta d'aplicació el procediment simplificat.  
S'assenyala a més en l'informe jurídic que la modificació puntual va ser aprovada per l'Ajuntament en Ple de data 23 de desembre de 2013, i que es va iniciar la informació pública en el DOCV el 24 de gener de 2014 i en el periòdic Levante, el mercantil valenciano el 22 de gener de 2014. Tot això a l'empara de la Llei 16/2005, de 30 de desembre, de la Generalitat, Urbanística Valenciana (LUV).  
  
  
2. Planejament vigent i antecedents  
El planejament vigent en Turís són unes normes subsidiàries (NS) que van ser aprovades per la Comissió Territorial d'Urbanisme el 18 de desembre de 1990 (BOP 14.03.1991), que han experimentat diverses modificacions. Algunes d'aquestes han sigut aprovades i d'altres segueixen en tramitació.  
Entre elles cal ressenyar la modificació aprovada pel Ple de l'Ajuntament el 28 de febrer de 2008 (BOP de 02.04.2008), en què es modifica la regulació establida en l'article 41 de les normes subsidiàries, de les condicions d'edificabilitat en el sòl urbà residencial oberta.  
  
El planejament vigent està en tràmit de revisió i s'ha emés document de referència del pla general en data 20 d'abril de 2012 (Expedient núm. 14/3461-SCT).  
  
  
3. Objecte, descripció i justificació de la modificació puntual  
La modificació puntual núm. 2/2013 la conformen diverses modificacions (en la documentació se'n diferencien cinc) que tenen per objectiu ajustar el planejament a la realitat i/o a les necessitats existents.  
  
- La denominació de cada una d'elles correspon al seu objecte:  
  
A) Modificació de les reculades a límit mitger en el polígon industrial.  
B) Modificació de les reculades en sòl no urbanitzable no protegit.  
  
C) Modificació d'alineacions de c/ Baixada Serrallo, c/ Tio Romo i c/ Mar Carib de Vinyamalata.  
D) Modificació característiques de les tanques en sòl urbà de segona residència.  
E) Modificació de reculades i tanques en sòl urbà residencial oberta.  
  
- Àmbit  
Les modificacions afecten diferents zones de la localitat, tant de sòl urbà com de sòl no urbanitzable (no protegit). Concretament la modificació A té incidència en el sòl urbà industrial, les modificacions C, D i E en el sòl urbà residencial i la modificació B en el sòl no urbanitzable (no protegit).  
- Descripció i justificació de les modificacions  
A. Reculada a límits mitgers en polígon industrial  
Es proposa modificar l'article 50 de les NS (condicions d'edificabilitat per al sòl urbà industrial), concretament l'apartat alineacions, incorporant un nou paràgraf a la redacció actual:  
«Excepcionalment, es permetrà que les construccions queden adossades als límits mitgers, sempre que hi haja autorització per part dels veïns afectats, per mitjà de compareixença davant de la Secretaria de l'Ajuntament o davant de notari»  
Justificació. La modificació respon a diverses queixes i a una sol·licitud que demana (a més d'altres qüestions que no s'han considerat) que es permeta en el polígon industrial que les edificacions puguen alçar-se fins al límit de parcel·la en aquells punts en què limiten amb altres parcel·les privades, sempre que els propietaris afectats s'atorguen en escriptura pública i inscriguen en el registre una autorització mútua.  
  
B. Reculades en sòl no urbanitzable no protegit  
Es proposa modificar l'article 62 de les NS, (ordenació del sòl no urbanitzable no protegit), concretament l'apartat reculades. Es passa d'un valor únic de 10m de separació, tant a límits com a façana, a diferenciar reculada a camins de 5m i a límits de 3m, aquest últim es podrà reduir si hi ha acord del veí en la fórmula corresponent.  
  
Justificació. En el document de modificació s'assenyala que, atés el minifundisme predominant a la Comunitat Valenciana i en concret a Turís, les reculades excessives suposen una disposició de les construccions agrícoles que parteixen l'estructura de cultius i afecten enormement el rendiment i la producció. S'assenyala que en les ordenances de camp de l'any 2000 (article 11) s'indicava que les construccions per a reg «se separaran dels límits dels predis i camins una distància de 3m, i es preveu la possibilitat que en el cas de propietaris enfrontats, amb l'acord previ mutu, formulat documentalment, es podran adossar als límits del camp, sense perjudici de tercers».  
C. Alineacions en sòl urbà  
Es pretén definir, mitjançant plans a escala adequada, les alineacions de tres zones.  
Justificació. S'assenyala que, després de l'anàlisi de diferents expedients que es troben en poder del consistori s'han detectat errors o indefinicions, que s'atribueixen a l'excessiva escala en què es van definir en les normes subsidiàries.  
C1. Alineació c/ Baixada Serrallo  
Es pretén evitar la demolició d'una construcció històrica, afectada per les alineacions definides en les NS, i que entra en conflicte amb la regulació de la zona de nucli històric de Turís, segons la qual s'ha de mantindre la parcel·lació i configuració existent tant a nivell públic com privat.  
S'apunta a més que amb l'alineació vigent de les normes subsidiàries no es produeix cap benefici en la funcionalitat dels espais públics.  
  
C2. Alienació c/ Tio Romo  
En aquest carrer hi ha variacions en la dimensió de l'ample al llarg de tot el seu desenvolupament. Es regularitza l'alineació de la façana (números parells) per a ajustar-la als vèrtexs de les construccions existents.  
C3. Alienació c/ Mar Carib (Vinyamalata)  
En aquest carrer les tanques són existents i el carrer resulta amb més amplària que la definida en les NS. S'ha optat per definir les alineacions, segons l'amplària consolidada a fi d'evitar que aquelles entren en situació de fora d'ordenació.  
D. Modificació característiques tanques i construccions en sòl urbà de segona residència.  
Es proposa modificar l'article 55 de les NS (Conservació de la urbanització) quant a la tanca, tant tanca a límit frontal com tanca a límits mitgers.  
Justificació. S'assenyala que es tracta d'una excepcionalitat, derivada dels problemes de tramitació de llicències, llicències de primera i segona ocupació, i fins i tot expedients de restauració urbanística.  
Respecte de la tanca a límit frontal, hi ha zones on l'excessiu desnivell, la necessitat contenció de terres o les especials condicions de la parcel·la obliguen a l'execució d'una tanca amb més alçària de la normal, i fins i tot un tancament tal que permeta el manteniment de les condicions de privacitat de la parcel·la.  
Es proposa permetre la modificació de les condicions de la tanca preestablida, en situacions excepcionals, amb la justificació prèvia i amb la necessària anàlisi i autorització per mitjà d'informe tècnic municipal.  
Respecte dels límits mitgers, s'indica que s'ha produït una situació en què es manté la configuració de la tanca a carrer (1m massís i 1m diàfan). S'assenyala que açò suposa falta de diferenciació entre parcel·les i dificultats en l'accés a les condicions de privacitat en aquestes.  
  
Es proposa introduir un aclariment pel qual es permeta la consolidació del límit mitger amb una alçària de tanca massissa en tot el seu desenvolupament de 2,5 m d'alçària, i mantindre's en el tram de reculada a façana amb una alçària de 2m.  
A més s'elimina la part que es refereix a les condicions de la tanca i la seua construcció compartida per considerar que aquest aspecte, de caràcter privat, ha d'estar regulat per un altre tipus de normativa.  
També es proposa, respecte de les piscines a construir per davall de cota de rasant, que es reculen un mínim de 1m, respecte al límit del veí, per a evitar que les espentes de pressió de l'aigua puguen afectar l'estabilitat del mur veí.  
E. Reculades i tanques en sòl urbà d'edificació oberta  
Es proposa modificar l'article 41 de les NS (condicions d'edificabilitat per al sòl urbà residencial d'edificació oberta), concretament dos apartats: alineacions i divisions entre parcel·les.  
S'assenyala que aquest article va ser objecte d'una modificació puntual que afectava la regulació de reculades d'edificació en parcel·les i que per la confusa redacció, tant de les NS com de la modificació, les construccions no compleixen els paràmetres que aquelles tracten d'expressar. El resultat és una zona pràcticament consolidada per edificacions, algunes pegades al límit frontal, d'altres amb reculades respecte a aquest i altres aïllades en interior de parcel·la.  
S'indica que no es considera convenient tractar la reculada a límits mitgers ja que, d'una banda, no s'han respectat en la configuració actual i, d'una altra, la dimensió dels solars no permet majoritàriament la realització d'aquestes reculades.  
Respecte de les reculades a límit frontal, s'assenyala que haurien de permetre's però atesa la consolidació de la zona, i amb l'objecte de mantindre un pla continu, es proposa una configuració de tanca a manera de falsa façana, amb una alçària efectiva d'una planta (3m) i amb predomini de la part massissa sobre la buida.  
En el document de modificació presentat s'indica que els aspectes modificats corresponen a determinacions que formen part de l'ordenació detallada.  
- Alternatives  
L'única alternativa que s'indica (alternativa 0) consistiria en no efectuar la modificació.  
- Desenvolupament previsible  
En la documentació presentades s'indica que el desenvolupament previsible és:  
Respecte de les modificacions A, C, E. La construcció de les parcel·les edificables situades en sòl urbà d'acord amb planejament.  
Respecte de la modificació B. El millor aprofitament de les parcel·les rústiques, d'acord amb planejament.  
Respecte de la modificació D. La construcció de tanca sobre les parcel·les edificables situades en sòl urbà, conforme al planejament.  
  
- Possibles efectes  
En relació amb els possibles efectes s'assenyala:  
Respecte de les modificacions A i E, afecta sòl urbà amb planejament aprovat i no té efecte sobre el medi ambient. L'eliminació de les reculades no comporta augment d'edificabilitat, només la possibilitat de moure l'edificació fins als límits.  
Respecte de la modificació B, afecta sòl no urbanitzable amb planejament aprovat i no genera efectes sobre el medi ambient. Només la translació d'edificacions als límits per a millor aprofitament de les parcel·les.  
Respecte de la modificació C, la modificació afecta sòl urbà amb planejament aprovat i no té efecte sobre el medi ambient. Només comporta l'adequació d'alineacions i rasants a la realitat física, que discrepen a augmentar la resolució de la planimetria.  
Respecte de la modificació D, afecta sòl urbà amb planejament aprovat i no té efecte sobre el medi ambient. El canvi de tipologia de tanca en sòl urbà de segona residència respon a necessitats de seguretat i privacitat.  
- Mesures correctores i mesures de seguiment  
Tenint en compte que no es preveuen efectes negatius no s'estableixen mesures més enllà de les derivades de la legislació sectorial d'activitats i obres, i es considera que no són necessàries mesures especials des del punt de vista del planejament.  
Les mesures previstes per al seguiment seran les pròpies del desenvolupament de les NS.  
  
4. Consultes realitzades  
Per part de la direcció general competent en avaluació ambiental, d'acord amb l'article 51.1 de la LOTUP, la documentació aportada s'ha sotmés a consulta, en la seua condició d'administracions públiques afectades, a:  
  
Consulta Informe Administració consultada  
02/07/15 31.07.2015 CITMA. Servei Territorial d'Urbanisme  
02/07/15 22.03.2016  
15.07.2015 CITMA. Subdirecció General d'Ordenació, Planificació i ATE.  
Servei d'Infraestructura Verda i Paisatge  
Servei d'Ordenació del Territori   
(PATRICOVA)  
02/07/15 € /-/- Conselleria d'Educació, Cultura i Esport.   
Unitat d'Inspecció del Patrimoni   
Historicartístic.  
  
  
Nota: els informes emesos es publicaran en la pàgina web www.agroambient.gva.es/eae juntament amb l'informe ambiental i territorial estratègic  
  
5. Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
En la pàgina 7 (Memòria Informativa) del document de planejament, la modificació B s'enuncia com «reculades en sòl no urbanitzable protegit». Considerant que en els apartats següents la referència és «sòl no urbanitzable no protegit», s'interpreta que es tracta d'un error en la redacció que s'haurà de corregir.  
En relació amb alguna de les modificacions proposades s'assenyala com a finalitat evitar el fora d'ordenació. Amb caràcter general cal assenyalar que no són admissibles modificacions de planejament el fi de les qual siga la mera legalització, si no atenen un fi públic degudament justificat.  
En relació amb la modificació B, cal assenyalar que en el sòl no urbanitzable les edificacions hauran de ser concordes amb el seu caràcter aïllat, tal com estableix la LOTUP (art 196) i la legislació precedent (L10/2004, ROGTU).  
En relació amb la modificació E, vista la redacció de l'article 55 en l'apartat «Redacció actual de les NS» i en les normes urbanístiques publicades en el BOP de 14 de febrer de 1991, s'adverteixen dos diferències:  
- La part final de l'article 55 (Conservació de la urbanització) la redacció de la qual es proposa modificar parcialment, estava originàriament en l'article 53 (Condicions d'edificabilitat). Aquesta part final regula dos aspectes, tanca i condicions de sanejament, i es proposa la modificació del primer.  
- En relació amb l'autorització per a construir frontons o elements semblants, en la redacció original s'imposen dues exigències (autorització formal de propietaris limítrofs i justificació que no fan ombres sobre propietats limítrofs entre les 8 i les 16) que en el document de modificació es presenten com a alternatives (s'introdueix una «o» entre apartats).  
  
En el document presentat no s'especifica modificació haguda respecte d'això ni es justifiquen-les alteracions.  
Aspectes urbanístics.  
El 31 de juliol de 2015 el Servei Territorial d'Urbanisme, en relació amb les modificacions A, B, D i I, informa que des de la visió de les seues competències urbanístiques no es derivaran efectes significatius sobre el medi ambient. No obstant això, diferencia la modificació B de la resta, atés que en variar l'ordenació del sòl no urbanitzable s'altera l'ordenació estructural (art. 36.D LUV) per la qual cosa l'aprovació serà autonòmica.  
En relació amb la modificació C assenyala:  
- Que no queda prou justificat que l'ordenació proposada millore la qualitat urbana (en especial en l'alineació del carrer per a la zona Vinyamalata), i es pot ampliar la documentació presentada, analitzant amb més detall la situació vigent, l'existent i la proposta.  
  
- Que aquesta modificació (que amb la nova alineació del carrer Baixada Serrallo proposa refermar una construcció històrica que es troba dins de la zona del nucli històric) requerirà informe favorable en matèria de patrimoni cultural i comporta una alteració de l'ordenació estructural.  
- La necessitat d'analitzar i justificar si amb la modificació d'alineacions (en especial la del carrer Baixada Serrallo) s'incrementa l'edificabilitat, s'han d'aclarir els paràmetres urbanístics d'aplicació, quantificar aquest augment d'edificabilitat i determinar, si és el cas, la cessió dotacional derivada d'aquest increment, així com el compliment dels deures dels propietaris en sòl urbà, segons l'article 21 LUV i article 16 RDL2/2831 UB Llei de Sòl (actualment arreplegat en l'art. 18 RDL7/2015).  
Paisatge.  
De conformitat amb els articles 6, 34, 35 i 63 de la LOTUP, el paisatge ha d'integrar-se en la planificació territorial i urbanística, mitjançant la incorporació en els seus plans i projectes de condicions, criteris o instruments de paisatge, en funció de les seues determinacions i del paisatge afectat.  
El Servei d'Infraestructura Verda i Paisatge informa el 22 de març de 2016, en relació amb les modificacions A, C, D i E, que no tindran una incidència significativa en el paisatge urbà de Turís, en no alterar de manera rellevant el seu caràcter o la seua percepció actuals, per la qual cosa no serà necessària l'elaboració d'un instrument de paisatge per a la seua tramitació.  
En relació amb la modificació B, que afecta la reculada de les construccions en sòl no urbanitzable no protegit (que passa de 10m a 5m en camins; 3 respecte límits), assenyala que no s'han valorat aspectes rellevants des del punt de vista de l'afecció a la infraestructura verda i al paisatge com la possible «densificació» de construccions que podria produir-se en determinats àmbits i fonamentalment entorn de camins rurals o elements de la infraestructura verda del territori, i el possible increment de l'afecció visual respecte a aquests.  
Assenyala, no obstant això, que atés que l'únic paràmetre que es proposa modificar és la distància a límits de parcel·la i considerant que els mencionats efectes han de ser valorats en la tramitació de les llicències o les DIC necessàries per a l'execució de les distintes actuacions, cal considerar que la modificació no tindrà una incidència significativa en el paisatge, sempre que es realitze la valoració mencionada per a la implantació de noves activitats i edificacions.  
Per això es considera necessari establir en la normativa l'obligatorietat d'elaborar un document que analitze els efectes concrets sobre el paisatge de cada una de les actuacions a realitzar, a fi d'avaluar i viabilitzar la localització triada a partir de la valoració del possible efecte acumulatiu generat per la tramitació de successives llicències o autoritzacions i la incidència sobre camins rurals i elements de la infraestructura verda del municipi, i adoptar, si és el cas, mesures correctores que garantisquen la correcta integració del paisatge.  
Risc d'inundació.  
A Turís hi ha àmbits urbans d'ús residencial (zona és SU 2a Residència) afectats per risc geomorfològic, per als quals amb la modificació D es proposen noves condicions de tanca.  
  
El 15 de juliol de 2015 el Servei d'Ordenació del Territori informa que la modificació proposada no es troba afectada per risc d'inundació.  
  
Realitzada l'anàlisi tècnica de la documentació presentada, consultada la cartografia disponible i vistos els informes rebuts, es considera que la modificació puntual núm. 2/2013 de les normes subsidiàries de Turís proposada, que afecta únicament sòl urbà pel que fa a les modificacions A, C, D i E, i que en relació amb totes elles (modificació B inclosa) no suposa un canvi en el model territorial, ni comporta un increment en el consum de recursos, no presenta efectes significatius sobre el medi ambient, sempre que es considere allò que s'ha assenyalat en l'informe de paisatge i, en el cas de la modificació C, la Direcció General de Patrimoni emeta un informe favorable.  
  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
7. Proposta d'acord  
Segons estableix l'article 51 de la LOTUP, per considerar, d'acord amb els criteris de l'annex VIII d'aquesta llei, que la modificació de planejament avaluada no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos; no suposa afecció sobre elements del patrimoni natural, tenint en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta no presenta afeccions significatives sobre el medi ambient, i correspon emetre informe ambiental i territorial estratègic favorable i continuar la tramitació de la modificació del pla d'acord amb la seua normativa sectorial, tenint en compte les determinacions següents, prèviament a l'aprovació definitiva:  
  
- En relació amb la modificació B, haurà d'esmenar-se l'error de redacció que indica protegit en compte de no protegit.  
- En relació amb la modificació B, s'haurà d'incorporar a la normativa l'obligatorietat d'elaborar un document que analitze els efectes concrets sobre el paisatge de cada actuació a realitzar, a fi d'avaluar i viabilitzar la localització triada (a partir de la valoració de l'efecte acumulatiu generat per la tramitació de successives llicències o autoritzacions i la incidència sobre camins rurals i elements de la infraestructura verda) i adoptar, si és el cas, mesures correctores que garantisquen la correcta integració en el paisatge.  
- En relació amb la modificació C haurà d'obtindre's informe favorable en matèria de patrimoni cultural.  
- En relació amb la modificació C haurà d'analitzar i justificar si amb la modificació d'alineacions s'incrementa l'edificabilitat, aclarir els paràmetres urbanístics d'aplicació, quantificar l'augment d'edificabilitat i determinar, si és el cas, la cessió dotacional que se'n deriva, així com els deures dels propietaris en sòl urbà, previstos en l'article 21 de la LUV i en el Text Refós de la Llei de Sòl i Rehabilitació Urbana.  
  
- En relació amb la modificació D, es concretarà i justificarà la procedència de la redacció donada a l'article 55 indicada.  
Segons estableix l'article 51.7 de la LOTUP, aquest informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'ha procedit a l'aprovació de la modificació del Pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 2/2013 de les NS de Turís per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
  
S'ha de notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica abans de l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 29 de setembre de 2016.- El secretari de la Comissió d'Avaluació Ambiental: José del Valle Arocas»  
  
«Informe ambiental i territorial estratègic  
Expedient: 193/7168-NYJ.  
Títol: Modificació puntual del PG de La Romana per a la seua adaptació a sentències del TSJCV i TS.  
Promotor: Ajuntament.  
Autoritat substantiva: Comissió Territorial d'Urbanisme.  
Localització: la Romana (Alacant).  
  
La Comissió d'Avaluació Ambiental, en sessió realitzada el 29 de setembre de 2016, va adoptar l'acord següent:  
Vista la proposta de l'informe ambiental i territorial estratègic de la modificació puntual del pla general de la Romana per a la seua adaptació a sentències del Tribunal Superior de Justícia de la Comunitat Valenciana (TSJCV) i Tribunal Suprem (TS) en els termes següents:  
  
A) Documentació aportada  
En data 3 de novembre de 2015, el Servei Territorial d'Urbanisme d'Alacant remet escrit en què informa que l'Ajuntament de La Romana ha sol·licitat l'inici del procediment d'avaluació ambiental de la modificació puntual del pla general del municipi per a la seua adaptació a les sentències del TSJCV i TS, a fi que es puga prosseguir amb la tramitació.  
La documentació remesa, en format paper (1 còpia) i digital (CD) amb la documentació en format PDF, està composta per:  
- Document inicial estratègic (de data octubre 2015)  
- Esborrany de la modificació puntual del pla general de la Romana per a la seua adaptació a les sentències del TSJCV i TS (de data desembre 2014) que conté:  
\*Memòria i annexos:  
Annexos:  
· Annex I: Refós memòria justificativa  
· Annex II: Fitxes de gestió de les distintes unitats d'execució de sòl urbanitzable detallat i dels distints sectors de sòl urbanitzable no detallat  
  
· Annex III: Estudi d'inundabilitat del barranc de les Coves  
· Annex IV: Acord terrenys adscrits a J.U.L.9  
· Annex V: Acord instal·lacions públiques d'aigua potable  
\*Plans d'ordenació estructural (data novembre 2014)  
· O.1a - Classificació i usos globals del sòl.  
· O.2a - Estructura del territori  
· O.3a - Sòl urbanitzable no ordenat detalladament. Delimitació i divisió de zones xarxa primària i àrees de repartiment.  
· O.4.1a - Sòl urbà i urbanitzable ordenat. Delimitació i divisió de zones nucli central.  
· O.4.2a - Sòl urbà i urbanitzable ordenat. Xarxa primària i àrees de repartiment nucli central.  
· O.4.6 a - Sòl urbanitzable ordenat detalladament. Delimitació, divisió de zones, xarxa primària i àrees de repartiment - Sector C-Y.L.1 residencial «Mercadera».  
 O.5.1. A - Sòl urbà i urbanitzable ordenat. Usos detallats i xarxa secundària nucli central.  
Revisada, per aquest Servei, la documentació aportada, es considera que és conforme amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
B) Planejament vigent i sentències  
B.1. Planejament vigent  
El planejament municipal vigent el constitueixen el pla general aprovat definitivament per la Comissió Territorial d'Urbanisme el 13 de desembre de 2005, i resolució del director general de Planificació i Ordenació Territorial de data 2 de març de 2006, publicat en el BOP d'Alacant número 102, de 6 de maig de 2006.  
El Pla General de la Romana va ser sotmés a avaluació ambiental, compta amb declaració d'impacte ambiental, de data 3 de maig de 2005, positiva amb condicionants.  
B.2. Sentències del Tribunal Superior de Justícia de la Comunitat Valenciana (TSJCV) i del Tribunal Suprem (TS)  
B.2.1. Sentència del TSJCV  
La Sentència núm. 1769, de 3 de desembre de 2009, del TSJCV, estima en part el recurs contenciós administratiu núm. 255/2007, contra la resolució de la Comissió Territorial d'Urbanisme d'Alacant de data 13 de desembre de 2005, que va aprovar definitivament el pla general del municipi de la Romana, i contra la desestimació presumpta del recurs d'alçada de data 21 de juny de 2006 interposat contra l'acord esmentat, les quals s'anul·len parcialment en els termes següents (arreplegats en el fonament onzé de la dita sentència):  
1. Respecte al punt primer de la demanda «Instal·lacions públiques d'aigua potable en sòl privat titularitat dels demandants»:  
En relació amb els depòsits d'aigua ubicats en la propietat dels demandants, ha de rectificar-se la grafia dels plans en haver-se acreditat que hi ha un error en el vol.  
2. Respecte al punt segon de la demanda «Incorrecta definició del límit municipal amb el corresponent al terme de Monòver».  
Ha de rectificar-se el límit municipal en la part que afecta les finques propietat de la part actora.  
3. Respecte al punt cinqué de la demanda «Infundada consideració de sòl inundable».  
Prenent en consideració l'estudi d'inundabilitat aportat pels demandants, s'haurà de procedir a concretar i modificar les zones inundables en el pla general.  
B.2.2. Sentència del TS  
La sentència, de 30 d'octubre de 2013, dictada per la Sala Tercera (Secció Cinquena) del Tribunal Suprem, en el recurs de cassació 2258/2010, contra la sentència dictada per la Secció Primera de la Sala Contenciosa Administrativa del Tribunal Superior de Justícia de la Comunitat Valenciana, en data 2 de desembre de 2009, en el recurs contenciós administratiu 255/2007, sobre aprovació definitiva del pla general de la Romana, estima acceptar, en els termes següents, el relatiu als punts primer i seté de la mencionada Sentència del TSJCV:  
  
Respecte al punt primer de la demanda «Instal·lacions públiques d'aigua potable en sòl privat titularitat dels demandants»:  
Es reconeix que no hi ha cap justificació per a procedir a l'ampliació de l'ocupació de terrenys que tradicionalment es realitzaven, amb tolerància prèvia dels propietaris, pels depòsits públics d'aigües, per la qual cosa la grafia, que la sentència del TSJCV reconeix que cal modificar, ha de coincidir, exclusivament, amb els terrenys tradicionalment ocupats, sense cap ampliació per a conduccions o basses complementàries i que, quantitativament, de forma aproximada, se situen en els 40/50 metres quadrats.  
Respecte al punt seté de la demanda «Rectificació de l'aprofitament subjectiu atorgat a terrenys que conformen el PQL limítrof al nucli urbà consolidat».  
Sentència a favor dels recurrents, que anul·la el pla general impugnat en el particular relatiu a l'atribució de l'aprofitament tipus dels terrenys dels recurrents, que haurà de ser de quantia semblant a la dels terrenys limítrofs.  
  
C) Modificació puntual del pla general de la Romana per a la seua adaptació a sentències del TSJCV i TS: objecte i justificació  
C.1. Objectius  
Tal com s'arreplega en el document inicial estratègic i en l'esborrany de la modificació, l'objectiu de la modificació puntual és complir les sentències del TSJCV i TS amb la pretensió d'esmenar i/o corregir, en els termes i condicions recollits en les sentències, les deficiències del pla general de La Romana, aprovat per la Comissió Territorial d'Urbanisme de data 13 de desembre de 2005, que ha sigut anul·lat per les mencionades sentències en les parts afectades pels aspectes anteriorment referits.  
C.2. Justificació  
Tal com arreplega l'esborrany de la modificació puntual del pla general de la Romana i, així es desprén de les sentències del TSJCV i TS, es justifica la proposta de modificació puntual del pla general per a resoldre als aspectes següents:  
- Donar solució a la superfície necessària per a les instal·lacions d'infraestructures de depòsits d'aigua potable que afecta la finca rústica de propietat dels demandants Cristina Mira-Figueroa Martínez-Abarca i herència jacent d'Antonio Mira-Figueroa Martínez-Abarca, ubicada en el polígon 26, parcel·la 1, partida les Penyes del municipi de la Romana.  
  
- Definir correctament el límit del terme de la Romana amb el de Monòver i l'adequada classificació del sòl.  
- Concretar i modificar l'àmbit de la zona inundable basant-se en l'estudi d'inundabilitat aportat pels demandants i que concerneix al barranc de les Coves i que redueix de manera sensible l'àmbit de la zona inundable arreplegada pel PATRICOVA.  
- Rectificar l'aprofitament subjectiu atorgat a terrenys que conformen el PQL limítrof al cas urbà consolidat.  
  
D) Característiques de la modificació puntual del pla general de la Romana per a la seua adaptació a les sentències del TSJCV i TS  
D.1. Descripció d'alternatives  
En el DIE es posa de manifest que, en relació a les alternatives del planejament, atés que es pretén l'adequació del pla general a les consideracions emanades de les sentències, en alguns d'aquests aspectes no és possible plantejar alternatives.  
No obstant això, el DIE, indica el següent:  
1. No caben alternatives en relació amb:  
a) La delimitació de la zona inundable del barranc de les Coves, que només ha de respondre i atendre els resultats que es desprenen de l'estudi d'inundabilitat aportat pels demandants  
b) La correcció del límit municipal de la Romana amb el de Monòver.  
2. Respecte a la parcel·la d'infraestructures d'aigua potable es té l'opció de reduir la superfície afectada de la parcel·la o, si és el cas, aconseguir acord amb la propietat per a determinar la superfície necessària.  
3. Respecte de l'aprofitament tipus es tenen dues opcions bàsiques:  
  
a) La primera consistiria a augmentar l'aprofitament objectiu per a donar major aprofitament als terrenys dels recurrents i aconseguir l'equilibri amb els adjacents, la qual cosa implicaria la modificació de l'ordenació estructuralment i pràcticament la redacció d'un nou pla general;  
b) La segona, que és l'opció que s'ha adoptat, la de redistribuir l'aprofitament objectiu existent, modificant l'aprofitament tipus sense modificar la forma de càlcul, per la qual cosa només s'actua sobre l'ordenació detallada i sense afectar l'estructural.  
  
D.1.1. Alternativa 0. Pla general actual impugnat  
Es resumeixen, a continuació, les superfícies classificades i qualificades en el pla general aprovat definitivament per Acord de la CTU de data 13 de desembre de 2005 i resolució del director general de Planificació i Ordenació Territorial de data 2 de març de 2006:  
  
  
CLASSIFICACIÓ/QUALIFICACIÓ SÒL Superfície (ha)  
SÒL URBÀ 40,559  
 1. Nucli històric 2,454   
 2. Ampliació del casc 29,081   
 3. Pineda Llevant 3,632   
 4. Industrial illa   
tancada 2,066   
 5. Dotacional: esportiu i Parcs urbans 3,326   
SÒL URBANITZABLE 130,517  
 DETALLAT 117,051   
 Residencial 83,522   
 SUE1 3,250   
 SUE2 3,410   
 SUE3 1,257   
 SUE7 45,909   
 SUE8 29,696   
 Industrial 33,529   
 SUE4 9,406   
 SUE5 8,384   
 SU6 15,739   
 NO DETALLAT 11,271   
 Residencial 11,271   
 S1 7,931   
 S2 3,340   
 SÒL DOTACIONAL ADSCRIT (SDA) 2,196   
SÒL NO URBANITZABLE 4.188,924  
 3.1. SNU COMÚ 2.578,514   
 3.1a. Comú amb limitacions 976,944   
 3.1b. Comú general 1.563,893   
 3.1c. Comú nuclis consolidats 37,677   
 3.2. SNU D'ESPECIAL PROTECCIÓ 1.610,409   
 3.2.a. Protecció arqueològica 10,142   
 3.2.b. Protecció etnològica   
 3.2.c. Protecció del paisatge i del medi  
natural 1.600,267   
 3.2.d. Protecció del domini públic   
hidràulic   
TOTAL DEL TERME MUNICIPAL 4.360,000  
  
  
  
En el pla general actual s'indicava que als sòls urbanitzables SUE7 i SUE8 se'ls adscrivia la superfície de parc urbà PQL i aparcaments annexos junt amb el nucli urbà de la població (al nord-oest d'aquest), amb una superfície total de 5,696 m², al 50 % respectivament. (S'observa que aquesta superfície no apareix reflectida en el sòl dotacional adscrit SDA).  
  
D.1.2. Alternativa 1. - Solució proposada en la modificació puntual del PG  
Descrivim, a continuació, la solució proposada en l'esborrany de la modificació puntual del pla general de la Romana:  
  
1. Instal·lacions públiques d'aigua potable en sòl privat de titularitat dels demandants  
En compliment de les sentències del TSJCV i TS, es grafia la ubicació real dels depòsits existents en els plans d'ordenació corresponents(O.2 i O.3).  
En relació amb la superfície necessària per a aquestes instal·lacions, l'Ajuntament de la Romana i els demandants, en data 24 d'abril de 2015, firmen un conveni urbanístic per a complir les sentències del TSJCV i TS, que entre altres aspectes, arreplega l'estipulació següent:  
  
«Segon. Els senyors Mira-Figueroa atorgaran escriptura pública a favor de l'Ajuntament per a cedir-li gratuïtament la titularitat del sòl on s'ubiquen les instal·lacions públiques d'aigua potable, amb una cabuda de 1.401,16 m², una vegada resulte aprovada definitivament la modificació del pla general i entre en vigor amb la seua publicació oficial.»  
  
En l'annex «Acord terrenys adscrits a SUE.7», s'adjunta còpia del conveni urbanístic mencionat i en l'annex «Acord instal·lacions públiques d'aigua potable» s'adjunta pla amb la delimitació de la superfície de 1.401,16 m², de la parcel·la 1 polígon 26 de la Romana, que seran objecte de cessió gratuïta.  
  
Còpia de l'annex: acord instal·lacions públiques d'aigua potable  
  
  
2. Incorrecta definició del límit municipal amb el corresponent al terme de Monòver  
En l'esborrany de la modificació s'indica que l'error en la delimitació del límit de la Romana es produeix en els plans d'ordenació mentres que s'havia dibuixat correctament en els plans d'informació.  
  
La rectificació consisteix en la inclusió, en els plans d'ordenació, d'aquests terrenys que suposen una superfície addicional de 14,833 ha.  
  
Respecte a la classificació d'aquests sòls, passen a estar englobats dins del sòl no urbanitzable amb la qualificació següent:  
3,823 ha coincidents amb el turó d'Algesol es classifiquen com a sòl no urbanitzable de protecció del paisatge i del medi natural.  
11,010 ha corresponents a la resta del sòl es classifiquen com a sòl no urbanitzable comú general.  
Aquesta modificació afecta els plans d'ordenació O.1, O,2 i O.3.  
  
3. Infundada consideració de sòl inundable  
Atenent l'estudi d'inundabilitat aportat pels demandants, que l'Ajuntament de la Romana fa seu, tal com s'arreplega en el conveni urbanístic, es conclou que la zona inundable és menor que la prevista en el pla general actual que va ser anul·lat en aquest aspecte, per això es proposa la reducció de l'àmbit de la zona inundable corresponent al barranc de les Coves en els terrenys propietat dels senyors. Mira-Figueroa.  
  
Els terrenys que deixen de ser inundables, segons aquesta proposta, passen a la mateixa condició que els adjacents, és a dir, sòl no urbanitzable comú.  
La modificació de l'àmbit s'arreplega en els plans d'ordenació O.2 i O.3.  
  
4. Rectificació de l'aprofitament subjectiu atorgat a terrenys que conformen el PQL limítrof al nucli urbà consolidat  
En l'esborrany de la proposta es realitza l'anàlisi de l'estat de desenvolupament urbanístic, després del qual es decideix mantindre l'aprofitament objectiu i actuar sobre l'aprofitament tipus de la zona en qüestió, que es correspon amb els terrenys actualment adscrits a les unitats SUE7 I SUE8, de la manera següent:  
a) Terrenys dels recurrents inclosos en la superfície de PQL adscrita a la SUE7:  
Aquests terrenys es troben adscrits a una unitat d'execució totalment desenvolupada, per la qual cosa, per a resoldre l'augment d'aprofitament corresponent, intentant no entrar en modificacions en zones del pla general desenvolupades totalment o parcialment, s'ha aconseguit un acord entre els recurrents, l'Ajuntament de la Romana i l'urbanitzador-propietari majoritari del sector SUE7 que s'adjunta com a annex a l'esborrany de la modificació. Segons s'indica en l'estipulació tercera del conveni, l'augment d'aprofitament tipus del sector SUE7, es resol, sense modificar el sòl de PQL adscrit al SUE7 (li correspon el 50 % del PQL, és a dir, 28.482 m²s), de la manera següent:  
  
«Tercer. Es resol l'augment d'aprofitament tipus que correspon a El Tejar de Las Peñas, SL, quant al que era el seu sòl en el PQL adscrit al SUE 7, per a evitar anul·lacions a una unitat d'execució que ja es troba totalment gestionada i desenvolupada, s'acorda que Bernadagolf, SL, cedeix a la mercantil anterior les parcel·les P.20.1 i P.20.17 de l'illa 20, i P.22.5 i P.22.6 de l'illa 22, a més de condonar-li la resta de les càrregues urbanístiques que té pendents d'abonament com a propietària en el sector, i queden lliures d'elles totes les que resulten de la seua titularitat, i a aquest efecte es formalitzarà el que calga.»  
  
b) Terrenys destinats a PQL adscrits a la SUE8:  
Per a aconseguir l'augment d'aprofitament tipus en el SUE8, es proposa que, en relació amb els terrenys destinats a PQL adscrits en origen (planejament actual impugnat) al SUE8 (li corresponien adscriure-li 28.482 m²s),en tractar-se de sòl la gestió del qual no s'ha iniciat, aquells s'eliminen de la seua àrea de repartiment (ARA10) i es genere una nova Àrea de Repartiment ARA1 que aglutine els sectors SUE1 i SUE3 actuals i s'afija un nou sector (referit a parcel·la ex novo creada de sòl urbà, al nord-oest del nucli urbà), denominat SUE9, de tal manera, que a la nova àrea de repartiment ARA1 se li adscriga els 28.482 m²s de la manera següent: 13.438,30 m²s al SUE1, 2.518,75 m²s al SUE3 i 12.524,95 m²s al SUE9. Amb això, l'aprofitament tipus (m²t/m²s) de l'Àrea de Repartiment ARA10 de la SUE8 s'incrementa i passa de 0,229 a 0,2512.  
  
Aquesta modificació afecta la memòria justificativa del pla general de la Romana, per la qual cosa es proposa una nova redacció refosa, a les fitxes de gestió i als plans d'ordenació O1, O2, O3, O4.1, O4.2, O4.6, 05.1, O5.2 i O.5.6. (Advertim que en la documentació aportada, no es troben els plans O5.2 i O5.6)  
Resumim en la taula següent les superfícies ordenades en l'esborrany de la modificació comparant-les amb les del pla general actual impugnat.  
  
  
  
  
  
  
  
A la vista de les superfícies comparades, s'observa que en la proposta de modificació el sòl urbà disminueix en 5.300 m², el sòl urbanitzable s'incrementa en 56.960 m² (com a conseqüència de la consideració del sòl adscrit a SUE7 i SUE1, 3 i 9) i el sòl no urbanitzable incrementa 110.100 m² en el comú general i 38.240 m² en el de protecció del paisatge i del medi natural. Per tant, la superfície del terme municipal es corregeix en la nova proposta i es veu incrementada en 200.000 m².  
  
  
D.2. Efectes previsibles sobre el medi ambient  
En el document inicial estratègic aportat en l'esborrany de la modificació s'indica que no es donen efectes transcendents sobre el medi ambient ja que que no es modifica cap classificació de sòl i, en tot cas, es reajusten xicotetes alineacions de sòl inundable en funció d'informes aportats al procediment.  
D.3. Relació amb altres instruments de planejament supramunicipal  
  
En el DIE es posa de manifest que no es modifica l'Estratègia Territorial de la Comunitat Valenciana i no hi ha incidència en els instruments de planificació territorial o sectorial excepte el de la xicoteta disminució de l'àrea inundable en funció de l'estudi d'inundabilitat aportat.  
D.4. Mesures previstes per a previndre, reduir i compensar efectes negatius sobre el medi ambient i el territori  
En considerar el DIE que no es provoca cap efecte negatiu important en el medi ambient, ja que pràcticament, segons indica, la modificació no actua sobre aquest, tenint en compte que la xicoteta zona sobre la qual incideix no canvia la classificació urbanística que ja té, ni provoca augment de sòl urbanitzable ni augment de població del previst en el pla general actual, no es presenta mesures per a previndre, reduir o compensar els efectes negatius.  
D.5. Descripció de les mesures per al seguiment ambiental del planejament  
En el DIE s'indica que no es consideren, per al seguiment ambiental de la modificació, mesures addicionals a les que preveu el pla general actual.  
  
E) Consultes  
Per part de la Direcció General d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents.  
  
Administració pública consultada Consulta Informe  
CONS. HABITATGE, OP i VT - SDG ORD. TERRITORI I PAISATGE - Serv. Ordenació del Territori (PATRICOVA) 30.11.2015 19.07.2016  
CONS. HABITATGE, OP i VT - SDG ORD. TERRITORI I PAISATGE - Serv. Infraestructura Verda i Paisatge 30.11.2015 22.07.2016  
SERVEI TERRITORIAL D'URBANISME D'ALACANT 03.11.2015  
 4/12/5015  
  
  
  
F) Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
  
- Infraestructura Verda i Paisatge  
L'informe del Servei d'Infraestructura Verda i Paisatge, de rebut en data 22 de juliol de 2016, assenyala que, analitzada la documentació, a causa de l'objecte i abast de la proposta, aquesta no tindrà incidència significativa sobre el paisatge i la infraestructura verda.  
  
- Risc d'inundació (PATRICOVA)  
El Pla d'Acció Territorial sobre Prevenció del Risc d'Inundació en la Comunitat Valenciana, va ser aprovat per Decret 201/2015, de 29 d'octubre, del Consell.  
En la cartografia del PATRICOVA, s'arreplega l'afecció per risc d'inundació que es deriva del barranc de les Coves, al sud del nucli urbà, que afecta les parcel·les dels demandants.  
Segons aquesta cartografia, les parcel·les queden afectades per risc d'inundació de nivell de perillositat 4 (Freqüència mitjana 100 anys i calat baix<0.8 m), tal com també arreplega l'estudi d'inundabilitat aportat.  
En l'informe del Servei d'Ordenació del Territori, en matèria de risc d'inundació, rebut en data 19 de juliol de 2016, realitza les següents consideracions a l'estudi d'inundabilitat aportat en l'esborrany de la modificació:  
1. L'estudi aborda de forma convencional la determinació de les superfícies inundables, cartografies finals. Es donen valors de precipitació màxima diària un tant baixos (175 mm), comparats amb valors de la publicació del Ministeri de Foment «Màximes pluges diàries».  
2. Segons l'estudi els cabals hidrològics circulants per aquest arriben als 160 m³/s per a un període de retorn de 500 anys. No s'indiquen avingudes històrica constatades.  
3. L'apartat 6 de l'estudi hidràulic és el menys justificat, perquè s'obvien les seccions analitzades, en nombre de 6, no queda clar el rang de calats i velocitats. Tampoc pareix, per les cotes mostrades en el pla de planta, que s'ha pres una topografia adequada.  
4. No s'entén la conclusió de l'estudi en què s'indica que per a l'avinguda de 500 anys de període de retorn, no se n'ix del llit i el risc final és de nivell 6. Segons indica l'informe mencionat, s'hauran de determinar els nivells de risc segons l'article 8 de la normativa del PATRICOVA.  
A més, l'informe del Servei d'Ordenació del Territori, fa referència a l'informe, emés en data 3 de juny de 2016, per la Comissaria d'Aigües de la Confederació Hidrogràfica del Xúquer, respecte de l'estudi d'inundabilitat, en què entre altres consideracions, es destaca:  
1. Les parcel·les (en relació amb les dels demandants) es troben en la zona de policia del barranc de les Coves.  
2. En l'estudi d'inundabilitat s'estima el cabal màxim de l'avinguda del barranc de les Coves mitjançant el mètode racional.  
3. Els càlculs hidràulics s'han realitzat mitjançant l'aplicació Hec-Ras. Atesa la longitud del tram estudiat, el nombre de seccions podria ser insuficient per a obtindre una geometria del model que siga representativa del llit.  
4. L'estudi té data d'elaboració de març de 2006, per la qual cosa la topografia podria haver canviat.  
5. L'estudi no inclou informació sobre la topografia ni tampoc s'han aportat les seccions resultants d'aquest càlcul hidràulic, només s'aporta un pla en planta amb els resultats de calades però aquests resultats no s'obtenen directament del model hidràulic emprat, sinó que s'ha elaborat a partir d'uns resultats que no s'han aportat.  
  
Per a completar l'estudi convindria revisar els cabals de càlcul i aportar informació topogràfica actualitzada i els resultats (numèrics i gràfics).  
El Servei d'Ordenació del Territori indica que l'existència o no d'efectes significatius en el medi ambient i la compatibilitat o no amb la normativa en matèria de risc d'inundació dependrà del que resulte de l'estudi d'inundabilitat.  
L'estudi d'inundabilitat presentat no compleix els requisits tècnics establits en la normativa del PATRICOVA.  
Per tot això, el Servei d'Ordenació del Territori emet un informe desfavorable sobre l'estudi d'inundabilitat del barranc de les Coves en el T.M. de la Romana (Alacant) per no complir el que estableix la normativa del Pla d'Acció de caràcter sectorial sobre prevenció de Riscos d'Inundació a la Comunitat Valenciana (PATRICOVA).  
  
Urbanisme  
Realitzada la consulta al Servei Territorial d'Urbanisme (STU) d'Alacant, respecte de la proposta de modificació del pla general de la Romana, es rep un primer informe de data 22 d'octubre de 2015, en què, en relació amb la necessitat reduir la parcel·la de sòl dotacional destinada a infraestructures, que la sentència del Tribunal Suprem, del recurs de cassació núm. 2258/2010, reconeix que cal modificar i fer coincidir amb els terrenys tradicionalment ocupats i que, quantitativament, se situen en els 40-50 m², el STU d'Alacant considera que la proposta, que eleva aquesta superfície de 40-50 m² a 1.401,16 m², ha de contindre la motivació suficient que garantisca que l'exercici de les facultats discrecionals no cau en l'arbitrarietat, sempre des de la perspectiva de la satisfacció de l'interés públic. En aquest informe, no es pronuncia respecte a la resta de qüestions plantejades en la modificació proposada.  
Posteriorment, el STU d'Alacant emet un segon informe, de data 20 de novembre de 2015, en què en haver rebut, de l'Ajuntament de La Romana, informe en què justifica l'augment a 1.401,16 m² de la superfície destinada a sòl dotacional d'infraestructures, s'estima prou justificada la modificació proposada des de la perspectiva de la satisfacció de l'interés públic, per la qual cosa, des del punt de vista de les competència del Servei Territorial esmentat no es plantegen objeccions.  
  
Tenint en present l'abast i els objectius de la modificació puntual del pla general de la Romana, analitzada la documentació aportada, considerant que el pla general de la Romana va ser sotmés a avaluació ambiental i vistos els informes rebuts en la fase de consultes a les administracions públiques afectades, cal realitzar les següents consideracions de caràcter ambiental:  
1. En relació amb les qüestions plantejades per la modificació puntual del pla general de la Romana per a la seua adaptació a les sentències del TSJCV i TS, relatives a la necessitat de modificar la parcel·la de sòl dotacional destinada a infraestructures i la correcció del límit del terme municipal de la Romana amb el de Monòver, s'ha de reconéixer que aquestes pretenen donar resposta a una realitat física i geogràfica, per la qual cosa des del punt de vista ambiental, no representen una afecció significativa sobre el medi ambient.  
2. Pel que fa a la qüestió de la modificació de l'aprofitament tipus en les parcel·les dels demandants, és un aspecte de caràcter urbanístic que es resol per ordenació detallada, sense afecció a les superfícies de sòl classificades i sense repercussió significativa sobre la superfície de sòl ocupada o l'increment de població.  
  
3. Respecte a la proposta de delimitació de la zona inundable derivada del barranc de les Coves en les parcel·les dels demandants, el Servei d'Ordenació del Territori emet informe desfavorable a l'estudi d'inundabilitat aportat per no complir els criteris tècnics de la normativa del PATRICOVA..  
Així doncs, dels aspectes inclosos en la modificació puntual es pot concloure que només el referit a la delimitació de la zona inundable del barranc de les Coves en les parcel·les dels demandants pot tindre efecte sobre el medi ambient.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
H) Proposta d'acord  
Analitzada la proposta de modificació puntual del pla general de la Romana per a la seua adaptació a sentències del TSJCV i TS, s'ha de considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del pla general.  
Per això, segons estableix l'article 51.2.b de la LOTUP, i considerar, d'acord amb els criteris de l'annex VIII de la llei esmentada, que la proposta de modificació puntual del pla general de la Romana per a la seua adaptació a les sentències del TSJCV i TS no té incidència significativa en el model territorial del municipi, no suposa modificació de les característiques intrínseques dels sòls afectats i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de la modificació puntual del pla general de la Romana per a la seua adaptació a les sentències del TSJCV i TS no presenta efectes significatius sobre el medi ambient, sempre que es complisca la determinació següent:  
1. S'haurà de completar l'estudi d'inundabilitat amb el contingut que s'indica en la normativa del PATRICOVA i serà la resolució d'aquest (emesa per la Subdirecció General d'Ordenació del Territori i Paisatge, a la qual s'haurà de sol·licitar) la que determine la zona inundable.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'ha procedit a l'aprovació de la modificació núm. XXXVII del pla general de Xàbia en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla general de la Romana per a la seua adaptació a sentències del TSJCV i TS, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
S'ha de notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica abans de l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 29 de setembre de 2016.- El secretari de la Comissió d'Avaluació Ambiental: José del Valle Arocas»  
  
València, 11 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.